和錢處和扇車
作者：曹勛
朝代：宋

paragraphs: 君家世德胄，富貴出謙受。
泠然禦寇車，爲君駐戶牖。
初訝鼓清薰，與客破宿酒。
又疑建溪風，碾聲出兩肘。
細視碧玉架，蓮梗轉雙手。
遂令青田鶴，奮翼揮莫後。
因知心匠妙，殆與造物友。
人生土宇內，孰不涉煩垢。
有物能渾成，既耦不以九。
坐使塵沙劫，熱惱如拉朽。
惟君韻高秀，人譽不容口。
述作協穆如，亦莫祕關鈕。
願君均此施，清凉被馳走。
他時贊南風，爲佐虞舜壽。